
 23.3.2016
 BG
 Официален вестник на Европейския съюз
 L 76/3
 СПОРАЗУМЕНИЕ ЗА СЪТРУДНИЧЕСТВО
 в областта на гражданската глобална навигационна спътникова система (ГНСС) между Европейската общност и нейните държави членки и Кралство Мароко
 ЕВРОПЕЙСКАТА ОБЩНОСТ, наричана по-долу „Общността“,
 и
 КРАЛСТВО БЕЛГИЯ,
 ЧЕШКАТА РЕПУБЛИКА,
 КРАЛСТВО ДАНИЯ,
 ФЕДЕРАЛНА РЕПУБЛИКА ГЕРМАНИЯ,
 РЕПУБЛИКА ЕСТОНИЯ,
 РЕПУБЛИКА ГЪРЦИЯ,
 КРАЛСТВО ИСПАНИЯ,
 ФРЕНСКАТА РЕПУБЛИКА,
 ИРЛАНДИЯ,
 ИТАЛИАНСКАТА РЕПУБЛИКА,
 РЕПУБЛИКА КИПЪР,
 РЕПУБЛИКА ЛАТВИЯ,
 РЕПУБЛИКА ЛИТВА,
 ВЕЛИКОТО ХЕРЦОГСТВО ЛЮКСЕМБУРГ,
 РЕПУБЛИКА УНГАРИЯ,
 МАЛТА,
 КРАЛСТВО НИДЕРЛАНДИЯ,
 РЕПУБЛИКА АВСТРИЯ,
 РЕПУБЛИКА ПОЛША,
 ПОРТУГАЛСКАТА РЕПУБЛИКА,
 РЕПУБЛИКА СЛОВЕНИЯ,
 СЛОВАШКАТА РЕПУБЛИКА,
 РЕПУБЛИКА ФИНЛАНДИЯ,
 КРАЛСТВО ШВЕЦИЯ,
 ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,
 страни по Договора за създаване на Европейската общност, наричани по-долу „държавите членки“,
 от една страна,
 и
 КРАЛСТВО МАРОКО, наричано по-долу „Мароко“,
 от друга страна,
 наричани по-долу „страните“,
 КАТО ОТЧИТАТ, че развитието на глобална навигационна спътникова система (ГНСС) за граждански цели е от общ интерес,
 КАТО ПРИЗНАВАТ значението на програма „ГАЛИЛЕО“ и приноса ѝ към навигационната и информационната инфраструктура в Европа и Мароко,
 КАТО ОТЧИТАТ засиленото разработване на приложения на ГНСС в Мароко, Европа и други региони по света,
 КАТО ЖЕЛАЯТ да засилят сътрудничеството между Мароко и Общността и като се имат предвид Евро-средиземноморското споразумение за асоцииране между Европейските общности и техните държави членки, от една страна, и Кралство Мароко, от друга страна (1), което влезе в сила на 1 март 2000 г. (наричано по-долу „Споразумението за асоцииране от март 2000 г.“),
 СЕ СПОРАЗУМЯХА ЗА СЛЕДНОТО:
 Член 1
 Цел на споразумението
 Целта на споразумението е да насърчи, улесни и задълбочи сътрудничеството между страните в рамките на приноса на Европа и Мароко в областта на гражданската глобална навигационна спътникова система (ГНСС).
 Член 2
 Определения
 За целите на настоящото споразумение:
 „разширение“ означава механизми на регионално или местно равнище като Европейската геостационарна служба за навигационно покритие (EGNOS). Те предоставят на ползвателите на спътникови сигнали за навигация и синхронизация входяща информация, допълваща тази от основните използвани конфигурации, както и допълнителни данни за разстоянието/псевдоразстоянието или корекции или повишаване на точността на съществуващите данни за псевдоразстоянието. Тези механизми позволяват на ползвателите да получат по-добри резултати, като по-голяма точност, наличност, цялостност и надеждност;
 „ГНСС“ означава глобална навигационна спътникова система, осигуряваща спътникови сигнали, които се използват за навигация и синхронизация;
 „ГАЛИЛЕО“ означава автономна европейска гражданска система за глобална спътникова навигация и синхронизация, проектирана и разработена от Общността и нейните държави членки. Системата е под граждански контрол и е предназначена да предоставя услуги на ГНСС. Експлоатацията на „ГАЛИЛЕО“ може да бъде прехвърлена на частен субект. „ГАЛИЛЕО“ има за цел да предлага една или повече услуги за различни цели: отворени услуги, търговски услуги, услуги за безопасност на човешкия живот и услуги по търсене и спасяване, както и публично регулирана услуга с ограничен достъп, която е специално проектирана в съответствие с нуждите на оправомощени ползватели от публичния сектор;
 „местни елементи на „ГАЛИЛЕО“ означава местни механизми, които предоставят на ползвателите на спътникови сигнали на „ГАЛИЛЕО“ за навигация и синхронизация входяща информация, допълваща тази от основната използвана конфигурация. Местните елементи могат да бъдат разположени с цел постигането на по-добри резултати около летища, морски пристанища, градски и други райони с неблагоприятни географски условия.